**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 02.11.2017, ora 08.00 – 03.11.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 03.11.2017, ora 07.00**

**RÂURI**

**Debitele au fost în general în scădere**, exceptând cursul inferior al Mureşului, unde au fost în creştere prin propagare și râurile din bazinele Vișeu și Iza, unde au fost relativ staționare.

Debitele se situează în general între 20-90%, mai mari (în jurul şi peste mediile lunare multianuale) pe râurile în bazinele: Vişeu, Iza, Tur, Crişuri, Arieș, Bârzava, Prahova, Buzău, Trotuș, Putna, Rm. Sărat, Suceava, cursul mijlociu al Mureșului, bazinele inferioare ale Ialomiţei, Argeșului, Moldovei, Bârladului și bazinul superior al Bistriței.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general în scădere.**

Sunt posibile creșteri izolate de niveluri și debite pe unele râuri mici din vestul, centrul nordul și nord-estul țării datorită precipitațiilor prognozate, în general slabe cantitativ.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 02.11 – 03.11.2017 a fost staţionar, având valoarea de 3700 m3/s**, sub media multianuală a lunii noiembrie (4650 m3/s).

În aval de Porţile de Fier debitele au fost în scădere pe sectorul Gruia – Bechet şi în creştere pe sectorul Corabia – Tulcea.

**Debitul la intrarea în ţară (secţiunea Baziaş) va fi în creştere (3800 m3/s).**

În aval de Porţile de Fier debitele vor fi în creştere pe sectoarele Gruia – Calafat şi Giurgiu – Tulcea şi în scădere pe sectorul Bechet – Zimnicea.

**2.** **Situaţia meteorologică în intervalul 02.11.2017, ora 09.00 – 03.11.2017, ora 06.00**

**ÎN ŢARĂ**

Vremea s-a încălzit faţă de ziua precedentă în toată ţara. Cerul, variabil, mai mult senin, ziua, în sud şi sud-est, în timpul nopţii s-a înnorat în nordul teritoriului. A plouat local în Maramureş şi izolat în nordul Transilvaniei şi al Moldovei. Vântul a suflat slab şi moderat, cu intensificări temporare în Moldova şi în zona montană înaltă, unde au fost rafale de 40...50 km/h, iar în nordul Carpaţilor Orientali de peste 65...70 km/h. Stratul de zăpadă era prezent la munte şi avea grosimi, măsurate la ora 21 în platformele staţiilor meteorologice, de până la 47 cm (Bâlea Lac). Temperaturile maxime s-au situat între 7 grade la Joseni, Ocna Șugatag şi Topliţa şi 20 de grade la Calafat, iar la ora 06 se înregistrau valori termice cuprinse între -1 grad la Miercurea Ciuc şi Întorsura Buzăului şi 13 grade la Calafat şi Apa Neagră. Izolat, în depresiuni s-a semnalat ceaţă.

**LA BUCUREŞTI**

Vremea s-a încălzit faţă de ziua precedentă, astfel încât temperatura maximă a fost de 14 grade la Afumaţi şi Băneasa şi 15 grade la Filaret. Cerul a fost mai mult senin, iar vântul a suflat slab şi moderat. La ora 06 se înregistrau 3 grade la Afumaţi şi 4 grade la Filaret şi Băneasa.

**3. Prognoza meteorologică în intervalul 03.11.2017, ora 09.00 – 04.11.2017, ora 09.00**

**ÎN ŢARĂ**

Vremea va fi apropiată de cea normală termic pentru această dată, cu maxime cuprinse între 7 grade în estul Transilvaniei şi 17 grade în Lunca Dunării şi minime între 0 şi 9 grade. Cerul va fi mai mult noros în jumătatea nordică a ţării şi cu înnorări temporare în rest. Va ploua slab, ziua, local în vest, centru, nord şi nord-est şi pe spaţii mici în rest, iar noaptea ploile vor fi în restrângere către regiunile extracarpatice. În zona montană înaltă, precipitaţiile vor fi si sub formă de lapoviţă şi ninsoare. Vântul va sufla slab şi moderat, cu intensificări la munte, în special pe creste, dar în prima parte a intervalului şi în sud-vestul şi estul teritoriului.

**LA BUCUREŞTI**

Vremea va fi normală termic, cu o maximă de 13...14 grade şi o minimă de 6...7 grade. Cerul va fi variabil, cu înnorări în special spre seară şi noaptea, când va ploua slab. Vântul va sufla slab şi moderat.

1. ***CALITATEA APELOR***

**2.1. Pe fluviul Dunărea**

**G.N.M. C.J. Constanţa şi A.P.M. Constanţa** informează că în data 01.11.2017, la ora 08.00, CNE Cernavodă a identificat existenţa unei pelicule de produs petrolier de aproximativ 4,0 mp, pe suprafaţa apei din canalul de aducţiune (canal Dunăre-Marea Neagră), în amonte de podul rutier de pe DJ 223, în zona localităţii Cernavodă, judeţul Constanţa. S-a intervenit prin aplicarea de material absorbant biodegradabil şi montarea unui baraj limitator. S-a monitorizat întreaga zonă, în aval cât şi în amonte, nefiind identificate alte pete de produs petrolier. Nu se cunoaşte sursa de poluare.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 01.11.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**A.P.M. Argeş şi G.N.M. C.J. Argeş** informează despre producerea unei poluări accidentale a solului, în data de 02.11.2017, la ora 10.10, în zona comunei Popeşti, judeţul Argeş, ca urmare a coroziunii conductei de pompare ţiţei, de la Parc 1 Popeşti la Parc 16 Ştefan cel Mare, care aparţine SC OMV Petrom SA, Zona de Producţie IV Moesia. S-au scurs circa 100 litri de ţiţei şi 800 litri de apă sărată, fiind afectată o suprafaţă de 1200 mp de teren agricol privat. S-a oprit pomparea şi s-au demarat acţiuni de remediere a avariei şi a zonei afectate.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 01.11.2017-02.11.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **DIRECȚIA DE COMUNICARE**